
PËR DISA NDRYSHIME NË VENDIMIN NR. 1188, DATË 20.8.2008 TË KËSHILLIT TË MINISTRAVE “PËR MIRATIMIN E RREGULLAVE PËR IMPORTIMIN, TREGTIMIN, TRANSPORTIN, RUAJTJEN, PËRDORIMIN DHE ASGJËSIMIN E PRODUKTEVE PËR MBROJTJEN E BIMËVE”

Në mbështetje të nenit 100 të Kushtetutës dhe të nenit 26 të ligjit nr. 9362, datë 24.3.2005 “Për shërbimin e mbrojtjes së bimëve”, të ndryshuar, me propozimin e Ministrit të Bujqësisë, Ushqimit dhe Mbrojtjes së Konsumatorit, Këshilli i Ministrave

VENDOSI:

I. Në vendimin nr. 1188, datë 20.8.2008 të Këshillit të Ministrave, bëhen këto ndryshime:
1. Emërtimet e përmendura kudo në këtë vendim ndryshohen, si më poshtë vijon:
a) Emërtimi “Drejtoria Rajonale e Bujqësisë, Ushqimit dhe Mbrojtjes së Konsumatorit (DRBUMK)” zëvendësohet me “Autoriteti Kombëtar i Ushqimit (AKU), me përjashtim të krerëve V dhe VI;
b) Emërtimi “Inspektorati i Mbrojtjes së Bimëve të DRBUMK-së”, zëvendësohet me “Sektori i mbrojtjes së bimëve dhe inputeve bujqësore të AKU-së”, me përjashtim të krerëve V dhe VI;
c) Në kreun V, emërtimi “Inspektorati i Mbrojtjes së Bimëve pranë DRBUMK-së”, zëvendësohet me “Sektori i shërbimit këshillimor pranë Drejtorisë Rajonale të Bujqësisë”;
ç) Në krerët V dhe VI emërtimi “Drejtoria Rajonale e Bujqësisë, Ushqimit dhe Mbrojtjes së Konsumatorit (DRBUMK)” zëvendësohet me “Drejtoria Rajonale e Bujqësisë (DRB) dhe emërtimi “Drejtori i Drejtorisë Rajonale të Bujqësisë, Ushqimit dhe Mbrojtjes së Konsumatorit” zëvendësohet me “Drejtori i Drejtorisë Rajonale të Bujqësisë”.
d) Në pikën 6 të kreut I, termi “ambalazhim” zëvendësohet me “ambalazh”.
2. Pikat 3, 4 të kreut I; pikat 2, 4, 6, 7 dhe 11 të kreut II; pikat 2, 4, 6, 7, 8 dhe 14 të kreut III; pikat 3, 4, 7, 12, 13, 14 dhe 15 të kreut X, si dhe shtojcat 1, 2, 3, 4, 5 dhe 6, bashkëlidhur vendimit në fuqi, shfuqizohen.
3. Në kreun II bëhen këto ndryshime:
a) Titulli “Importimi i produkteve për mbrojtjen e bimëve” ndryshohet e zëvendësohet me “Tregtimi me shumicë i produkteve për mbrojtjen e bimëve”.
b) Pika 3 ndryshohet si më poshtë vijon:
“3. Aktiviteti i tregtimit me shumicë të PMB-ve ushtrohet vetëm nga persona të pajisur me licencë për tregtim me shumicë, të lëshuar sipas legjislacionit në fuqi për lejet dhe licencat, pas përmbushjes së kushteve të mëposhtme:
a) Personi i interesuar ose personi i punësuar prej tij të jetë i diplomuar në fushën e agronomisë;
b) Vendndodhja e magazinës së tregtimit me shumicë të jetë miratuar sipas kushteve të pikës 5 të kreut IV të vendimit nr. 1188, datë 20.8.2008 të Këshillit të Ministrave;
c) Kushtet e magazinimit të garantojnë në çdo kohë shëndetin dhe sigurinë e personelit të punësuar;
ç) Të jetë siguruar konfirmimi shëndetësor nga organet e shëndetësisë se personeli i punësuar është i aftë të punojë me PMB-të”.
c) Në pikat 5, 8 dhe 9, fjalët “… leja e importit …” zëvendësohen me “… licenca e tregtimit me shumicë …”.
ç) Shkronja “b” e pikës 8, shfuqizohet, ndërsa shkurtimi i emërtimit “SPMB” zëvendësohet me “AKU”.
d) Në pikën 10 fjalët “… jo më vonë se 10 (dhjetë) ditë …” zëvendësohen me “… jo më vonë se 5 (pesë) ditë …”.
4. Në kreun III bëhen këto ndryshime:
a) Titulli i kreut “Tregtimi i produkteve për mbrojtjen e bimëve” ndryshohet dhe zëvendësohet me “Tregtimi me pakicë i produkteve për mbrojtjen e bimëve” dhe kudo në këtë kre termi “tregtimi” zëvendësohet me “tregtimi me pakicë”, ndërsa fjalët “leja e tregtimit” zëvendësohen me “licenca e tregtimit me pakicë”.
b) Pika 3 ndryshohet si më poshtë vijon:
“3. Aktiviteti i tregtimit me pakicë të PMB-ve ushtrohet vetëm nga persona të pajisur me licencë për tregtim me pakicë, të lëshuar sipas kërkesave të legjislacionit në fuqi për lejet dhe licencat, pas përmbushjes së kushteve të mëposhtme:
a) Personi i interesuar ose personi i punësuar prej tij të jetë i diplomuar në fushën e agronomisë;
b) Vendndodhja e objektit të tregtimit me pakicë të jetë miratuar sipas kushteve të pikës 9 të kreut IV të vendimit nr. 1188, datë 20.8.2008 të Këshillit të Ministrave;
c) Kushtet e tregtimit të garantojnë në çdo kohë shëndetin dhe sigurinë e personelit të punësuar;
ç) Të jetë siguruar konfirmimi shëndetësor nga organet e shëndetësisë se personeli i punësuar është i aftë të punojë me PMB-të.”.
5. Pika 3 e kreut IV, ndryshohet si më poshtë vijon:
“3. Magazinat ndërtohen larg shkollave, shtëpive, spitaleve, qendrave tregtare, magazinave ushqimore, për njerëz dhe kafshë, pikave të karburanteve (për PMB-të e ndezshme) dhe fabrikave të përpunimit të ushqimeve, si dhe larg ujërave të rrjedhshme dhe baseneve ujore. Këto magazina rrethohen në një lartësi 2 metër. Rrethimi është 3 metër larg ndërtesës së magazinës. Jashtë rrethimit, rreth e qark tij, bëhet një kanal, me parete anësore të betonuara, i thellë një metër dhe i gjerë jo më pak se 50 cm.”.
6. Në pikën 2 të kreut VIII, fjalët “… importuesit e PMB-ve …” zëvendësohen me “… personat e pajisur me licencë për tregtim me shumicë dhe/ose me pakicë …”.
7. Në kreun IX, të gjitha pikat nga 1 deri në 7 zëvendësohen me paragrafin, me këtë përmbajtje:
“Riciklimi i ambalazheve të produkteve për mbrojtjen e bimëve kryhet duke u bazuar në ligjin nr. 10 463, datë 22.9.2011 “Për menaxhimin e integruar të mbetjeve”, si dhe në vendimin nr. 177, datë 6.3.2012 të Këshillit të Ministrave “Për ambalazhet dhe mbetjet e tyre”.”.
8. Në kreun X bëhen këto ndryshime:
a) Në shkronjën “b” të pikës 1, fjalët “… kur ata e shohin të arsyeshme një gjë të tillë …” zëvendësohen me “… sipas një programi vjetor të monitorimit të tyre …”.
b) Pikat 5 dhe 11 ndryshohen si më poshtë vijon:
“5. Marrja e mostrave dhe analizimi i tyre kryhen sipas pikave 1, 2, 3, 4 dhe 5 të nenit 38 të kreut V të ligjit nr. 10 433, datë 16.6.2011 “Për inspektimin në Republikën e Shqipërisë”.
...
11. Në rast bllokimi sipas shkronjës “a” të pikës 10 të këtij kreu, kryhet asgjësimi sipas pikës 2 të kreut VIII të vendimit nr. 1188, datë 20.8.2008 të Këshillit të Ministrave.
II. AKU-ja ka për detyrë të informojë me shkrim SPMB-në:
a) brenda muajit mars të çdo viti, për sasinë dhe cilësinë e secilit PMB, që është hedhur në treg, si dhe është përdorur gjatë vitit të mëparshëm kalendarik;
b) për probleme të veçanta, që kanë lidhje me monitorimin e PMB-ve.
Ky vendim hyn në fuqi pas botimit në Fletoren Zyrtare.

